**НАЦИОНАЛЕН КОНКУРС ЗА УЧЕНИЧЕСКО ЕСЕ**

**„КУЛТУРИ НА ЗНАНИЕТО И СВЯТ НА ЖИВОТА“**

*Катедра „Социология и науки за човека“* към Философско-исторически факултет на Пловдивския университет обявява **Национален** **конкурс за есе „Култури на знанието и свят на живота“ за ученици от 12 клас** с интереси по дисциплините история и цивилизация, обществени науки и гражданско образование, психология и логика, етика и право, философия, свят и личност.

Инициативата е част от дългосрочната стратегия на *Катедра „Социология и науки за човека“* за работа с ученици и техните преподаватели от гимназиалния курс и цели да провокира по-задълбочен интерес у младите хора към проблемите на съвременния глобален свят.

В рамките на Националния конкурс се предлагат **три теми,** които препращат към разнородни сфери от обществото, в което живеем, като целта е да се даде шанс на кандидатите да изразят не толкова придобитите в училище знания, колкото личното въображение и не толкова информираността, колкото мисленето си:

* **"Човешкото тяло в епохата на биотехнологиите"**
* **"Виртуалният човек и реалният човек - как общуваме в глобалния свят?"**
* **"Разболяват ли психиката ни междучовешките отношения?"**

Кандидатът може да избере **една** от посочените теми. Есето трябва да е с обем от **2 до 5** стандартни страници. Срокът за изпращане на текстовете е **12 февруари – 15 април 2018 г**. на електронен адрес sociology\_hs@uni-plovdiv.bg,или на хартиен носител на адрес: Катедра „Социология и науки за човека“, ул. „Костаки Пеев“ 21, гр. Пловдив.

Есето трябва да съдържа *данни за кореспонденция* (трите имена на участника, град, училище, клас, пълен пощенски адрес, мейл и телефон).

Есето трябва да бъде придружено от *декларация за авторство* (приложена към този документ), попълнена и подписана от автора. При изпращане по електронна поща, подписаната декларация трябва да бъде сканирана в .pdf или .jpeg. Есета без декларация за авторство няма да бъдат допускани до конкурса.

**Първо оценяване на конкурсните разработки: 15 – 30 април 2018 г.**

Есетата ще бъдат оценявани от комисия от преподаватели от Катедра „Социология и науки за човека“ и от Филологическия факултет на Пловдивския университет. Оценяването се извършва по шестобалната система в граници *Слаб 2 – Отличен 6,* с точност до 0,10. Авторите на класираните есета с оценка минимум *Мн. добър 4,50* ще бъдат лично уведомени и поканени да представят своите разработки пред комисията.

Крайната оценка се формира от средноаритметичния сбор на оценката от есето и от представянето пред комисията.

**Критерии за оценяване на есето**

1. Оригиналност и атрактивност на съдържанието
2. Аргументираност на заявената теза
3. Лично отношение на автора
4. Начин на оформление

До конкурса не се допускат есета, *копирани от други източници!*

 **Представяне на класираните разработки: 14 май 2018 г.**

Всеки автор на есе ще разполага с 15 мин., за да представи своите идеи. Членовете на комисията ще задават въпроси на участника.

**Критерии за оценяване на представянето пред комисията**

1. Структурираност (организация) на представянето
2. Култура на встъплението (четене от лист или говорене, обръщение и връзка с аудиторията)
3. Съблюдаване на времето за представяне (не повече от 15 минути)
4. Точност и яснота при отговаряне на въпросите, зададени от комисията

**Крайно оценяване и награждаване на победителите в конкурса**

1. Общият бал на участниците в конкурса ще формира като средноаритметична от оценките на есето и представянето пред комисията.
2. Победителят (1 място) и призьорите (2 и 3 място) ще бъдат наградени с дипломи на победителя и на призьорите на *Националния конкурс за ученическо есе „Култури на знанието и свят на живота“.*
3. Останалите участници получават грамота за участие в конкурса.
4. С оценка от националния конкурс всички класирани участници могат да изберат да се запишат в **бакалавърска програма „Социология и науки за човека“** във Философско-историческия факултет на Пловдивския университет през учебната 2018/2019 г., вместо полагане на кандидатстудентски изпит по български език,ако отговарят на условията за прием, посочени в справочника на Пловдивския университет:
* **Минимум Отличен 5,50** - класираните участници могат да се запишат в бакалавърската програма в деня на подаване на кандидатстудентски документи.
* **Добър 4 до Мн. добър 5,25** - участниците могат да участват в класирането за специалност „Социология и науки за човека“.

Регламентът е одобрен на КЗ с протокол № 50/25.01.2018 г.